Az 1989-es romániai forradalom után gyülekezeti, egyházmegyei, egyházkerületi, adott esetben kerületközi szinten újraszerveződnek a második világháború előtt virágzó belmissziói intézmények: az Ifjúsági Keresztény Egyesület (IKE), a Nőszövetség (elnökei Csiha Emese, Molnár Irma, Gede Ildikó), a Presbiteri Szövetség (elnökei Nagy Ákos, Geréb Péter, Bátori Endre), az Egyházkerületi Lelkészértekezleti Szövetség (elnökei Bustya Dezső, Szász Attila, Kiss Jenő, Kállay Dezső), a Romániai Országos Református Lelkészértekezleti Szövetség (RORLÉSZ, elnökei Kozma Zsolt, Jenei Tamás, Székely József), a kórusmozgalom. A vallásórai és vasárnapi iskolai lehetőségek mellett a gyermekek számára nyári evangé­lizációs hetek, nyári táborok, szórványtáborok szerveződnek; a felnőttek részére találkozók, konferenciák. Ezekről szintén rendszeresen tájékoztat az Üzenet. A gyermekek számára szerkesztett "Örömmondó" oldalon bibliaismereti és hitépítő írások, rejtvények, játékok, barkácsoláshoz való ötletek, énekek szerepelnek. (Rovatvezető előbb Adorjáni Zoltán, majd Szabó Csilla Andrea és Bántó-Tamás Csilla Andrea.) Az IKE önálló oldala "Kövess engem" címmel foglal helyet a lapban, itt olvashatunk az egyesület történetéről, jelenlegi életéről és munkájáról, az ifjúság sorskérdéseiről, táborozásokról, munkatársképzőkről, bel- és külföldi kapcsolatokról, konferenciákról, a cserkészéletről. A Főiskolai Keresztény Egyesület (FIKE) hírei, beszámolói is itt kapnak helyet (Benkő István, Jakab István, Kelemen Melinda, Kun Attila, Pályi Anna, Raff Róbert, Szőcs Orsolya Szende). Sok cikk foglalkozik kollégiumaink életével, iskolai évfordulókkal, jeles eseményekkel.